Κανονισμός (ΕΚ) αριθ. 1272/2000 της Επιτροπής

της 16ης Ιουνίου 2000

για τροποποίηση του κανονισμού (ΕΚ) αριθ. 337/2000 του Συμβουλίου για την απαγόρευση πτήσεων και το πάγωμα κεφαλαίων και άλλων οικονομικών πόρων που αφορούν την Ταλιμπάν του Αφγανιστάν

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 337/2000 του Συμβουλίου, της 14ης Φεβρουαρίου 2000, για την απαγόρευση πτήσεων και το πάγωμα κεφαλαίων και άλλων οικονομικών πόρων που αφορούν την Ταλιμπάν του Αφγανιστάν(1), και ιδίως το άρθρο 7, πρώτη περίπτωση,

Εκτιμώντας τα ακόλουθα:

(1) Σύμφωνα με το άρθρο 3 του κανονισμού (ΕΚ) αριθ. 337/2000 παγώνουν όλα τα κεφάλαια και άλλοι οικονομικοί πόροι που ορίζονται από την επιτροπή κυρώσεων Ταλιμπάν και τα εν λόγω κεφάλαια και οι οικονομικοί πόροι δεν διατίθενται στην Ταλιμπάν ή προς όφελος αυτής ή σε οποιαδήποτε επιχείρηση, που ανήκει ή ελέγχεται, άμεσα ή έμμεσα, από την Ταλιμπάν, ή προς όφελος της επιχείρησης αυτής.

(2) Στις 12 Απριλίου 2000, η επιτροπή κυρώσεων Ταλιμπάν, που συστήθηκε δυνάμει του ψηφίσματος 1267 (1999) του Συμβουλίου Ασφαλείας των Ηνωμένων Εθνών καθόρισε τα κεφάλαια και τους οικονομικούς πόρους που πρέπει να δεσμευτούν, συμπεριλαμβανομένων ορισμένων επιχειρήσεων που ανήκουν στην Ταλιμπάν ή ελέγχονται από αυτήν καθώς και ενός προσώπου που συγκαταλέγεται στον ορισμό της Ταλιμπάν, κατά συνέπεια, κρίνεται σκόπιμο να τροποποιηθεί ανάλογα το παράρτημα Ι του κανονισμού (ΕΚ) αριθ. 337/2000.

(3) Προκειμένου να υλοποιηθούν τα μέτρα που προβλέπονται στον παρόντα κανονισμό είναι σκόπιμο να αρχίσει να ισχύει ο εν λόγω κανονισμός αμέσως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα Ι του κανονισμού (ΕΚ) αριθ. 337/2000 αντικαθίσταται από το κείμενο που παρατίθεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Ιουνίου 2000.

Για την Επιτροπή

Christopher Patten

Μέλος της Επιτροπής

(1) ΕΕ L 43 της 16.2.2000, σ. 1.

ΠΑΡΑΡΤΗΜΑ

"ΠΑΡΑΡΤΗΜΑ Ι

Κεφάλαια και άλλοι οικονομικοί πόροι που καθορίζονται από την επιτροπή κυρώσεων Ταλιμπάν, όπως αναφέρονται στα άρθρα 2 και 3

Κεφάλαια και άλλοι οικονομικοί πόροι που ανήκουν στους:

- Ariana Afghan Airlines ή Bakhtar Afghan Airlines, Afghan Authority Building, P.O. Box 76, Ansari Watt, Kaboul, Afghanistan, περιλαμβανομένων και όσων ανήκουν σε οποιοδήποτε υποκατάστημα ή θυγατρική τους, και οι λογαριασμοί της εταιρείας αυτής στην Citibank New Delhi, India και στην Punjab National Bank, New Delhi, India.

- Banke Millie Afghan, Bank E. Millie Afghan ή Afghan National Bank, Jada Ibn Sana, Kaboul, Afghanistan, περιλαμβανομένων και όσων ανήκουν σε οποιοδήποτε υποκατάστημα ή θυγατρική τους.

- Da Afghanistan Bank, Bank of Afghanistan, Central Bank of Afghanistan ή Afghan State Bank, Ibni Sina Wat, Kabul, Afghanistan, περιλαμβανομένων και όσων ανήκουν σε οποιοδήποτε υποκατάστημα ή θυγατρική τους.

- Mohammad OMAR (Αρχηγός των πιστών ή Amir ul-Mumineen), γεννηθείς στο Hotak, Επαρχία Kandahar, Afganistan, το 1950.

Ο ορισμός των κεφαλαίων και των άλλων οικονομικών πόρων περιλαμβάνει τα χρηματοοικονομικά περιουσιακά στοιχεία και τα οικονομικά οφέλη κάθε είδους, στα οποία συγκαταλέγονται τα κεφάλαια που προέρχονται ή δημιουργούνται από περιουσία κατεχόμενη ή ελεγχόμενη αμέσως ή εμμέσως από την Ταλιμπάν, ή από επιχείρηση κατεχόμενη ή ελεγχόμενη από την Ταλιμπάν. Στα κεφάλαια και τους άλλους οικονομικούς πόρους που ορίζονται ούτως, περιλαμβάνονται χωρίς να εξαντλούνται σ' αυτά:

1. τα μετρητά,

2. οι επιταγές, οι συναλλαγματικές, οι εντολές πληρωμών και άλλα μέσα πληρωμών,

3. οι καταθέσεις σε πιστωτικά ιδρύματα ή άλλες οντότητες, τα υπόλοιπα λογαριασμών, οι απαιτήσεις και οι τίτλοι απαιτήσεων,

4. οι δημοσίως και ιδιωτικώς διαπραγματεύσιμοι τίτλοι και τα μέσα δανεισμού, μεταξύ των οποίων οι μετοχές, τα πιστοποιητικά που αντιπροσωπεύουν τίτλους, τα ομόλογα, τα έντοκα γραμμάτια, τα μακροπρόθεσμα δικαιώματα (warrants), οι ομολογίες, οι συμβάσεις παραγώγων μέσων,

5. οι τόκοι, τα μερίσματα ή άλλα έσοδα ή υπεραξίες που προέρχονται ή δημιουργούνται από περιουσιακά στοιχεία,

6. οι πιστώσεις, τα δικαιώματα συμψηφισμών απαιτήσεων, οι εγγυήσεις, οι εγγυητικές επιστολές ή άλλες χρηματοοικονομικές δεσμεύσεις,

7. οι πιστωτικές επιστολές, οι φορτωτικές, τα πωλητήρια συμβόλαια, και

8. τα έγγραφα που αποδεικνύουν συμμετοχή σε κεφάλαια ή χρηματοοικονομικούς πόρους."